Tomášikovo

Tomášikovo () je obec na Slovensku v okrese Galanta.

Symboly obce 
Erb obce je zaregistrovaný v  Heraldickom registri SR pod signatúrou T-47/6 v tejto podobe: v zelenom štíte na striebornej zvlnenej vodnej hladine zlatý polmesiacovitý člnok, za ním šikmé zlaté veslo prekrížené strieborným hákom na zlatej rukoväti, nad prekrížením porísk z červeného srdca vyrastajúca strieborná zlatostredá ruža na zlatej listnatej stopke, v pravom a ľavom bočnom mieste po jednej rovnakej privrátenej ruži, v horných rohoch štítu po jednom, nad člnkom vpravo dva a vľavo jeden malý strieborný rondel.

Kultúra a zaujímavosti

Pamiatky 
 Rímskokatolícky Kostol najsvätejšej trojice, jednoloďová pôvodne baroková stavba so segmentovým ukončením presbytéria a vežou tvoriacou súčasť jej hmoty, z rokov 1702-1710. V roku 1798 prešiel klasicistickou úpravou. Interiér je zaklenutú pruskými klenbami. Nachádza sa tu hlavný oltár v štýle luiséz z druhej polovice 18. storočia so staršími ranobarokovými sochami z druhej polovice 17. storočia. Kazateľnica je klasicistická z druhej polovice 18. storočia, krstiteľnica so sochou Krst Krista je z rovnakého obdobia. Fasády kostola sú členené zdvojenými lizénami a polkruhovo ukončenými oknami s profilovanými osteniami s klenákmi. Veža vyrastá zo štítového priečelia, je členená lizénovým rámom a ukončená korunnou rímsou terčíkom s hodinami a ihlancovou helmicou.

 Kaštieľ Esterháziovcov, dvojpodlažná baroková stavba na pôdoryse uzavretého písmena U s vnútorným nádvorím, zo 60. rokov 18. storočia. Autormi projektu boli pravdepodobne architekti J. Thalherr a J. Fellner. Stojí na mieste staršej stavby zo 17. storočia. Úpravami prešiel začiatkom 19. storočia a v druhej polovici 20. storočia. Interiéry sú zaklenuté lunetovými a zrkadlovými klenbami. Hlavná budova je dvojpodlažná, 17-osová, členená dvoma bočnými a stredným rizalitom. V strednom rizalite poschodového objektu je centrálna sieň v celej výške budovy. V interiéroch je dochovaných niekoľko pôvodných empírových krbov. Fasády sú členené pilastrami a pásovou rustikou, okná majú šambrány a nadokenné rímsové suprafenestry. Portál na terasu je ukončený trojuholníkovým štítom s tympanónom. V okolí kaštieľa sa nachádza anglický krajinársky park.

 Trojičný stĺp, neskoroklasicistické súsošie na stĺpe s trojuholníkovým piedestálom, z polovice 19. storočia. Na podstavci sú tri reliéfy s alegóriami, Viera, Nádej a Láska.

 Vodný kolový mlyn, technická pamiatka ľudovej architektúry, jednopodlažná drevená stavba na pilieroch so sedlovou strechou, z roku 1895. Staviteľom mlyna bol mlynár János Maticza. Stavba je postavená na pilieroch z agátového dreva. Obnovou prešiel v roku 1940. Využívaný bol do roku 1960. V roku 1982 bol obnovený na muzeálne účely. Nachádza sa na brehu Malého Dunaja. Dnes slúži ako expozícia ľudového mlynárstva, pobočka Vlastivedného múzea v Galante.

Partnerské obce 
  Aba, Maďarsko
  Borsec, Rumunsko

Referencie

Pozri aj 
 Zoznam kultúrnych pamiatok v obci Tomášikovo

Iné projekty

Externé odkazy 
 Oficiálna stránka obce

 
Obce okresu Galanta